

[image: cover]






Til Hedevig og Jin









BOGENS BAGGRUND OG INDHOLD


Denne bog er en fortælling om, hvad jeg oplevede fra omkring 1953 og de følgende tidsskifter og afsluttes med forskellige fremadrettede ideer og forslag. Jeg har selvsagt ladet mig inspirere af de omstændigheder, der er blevet mig givet, men jeg har også lånt et og andet hos forskellige personer og kilder. Da de er utallige, har jeg stedvis markeret dem i teksten. Resten må henregnes til erindringen og visionernes verden. Grundprincippet har været redaktør Jens Jessen, Flensborg Avis publicistiske formaning om nok at skrive meget, men især mangt.









OM FORFATTEREN


Hans Stengaard Jessen er født 1939, cand.merc. og har været erhvervs- og organisatorisk aktiv samt politisk aktør. Samfundsdebatbogen ”Ta en spids” udkom i 2001, ”Vores udfordringer fra EU og Danmark” i 2008, ”Hovedregion Nordeuropa” i 2010, ”Hvad er grænseland?” i 2015, ”Fra Romulus til Brexit plus” i 2017 med revision i 2018 til ”Europa fra Romulus til Brexit plus”, i 2019 ”Horisonter og grænser” og i 2021 ”Hvad der var, er, og må komme” – 2023 ”Den første og de følgende cirkler” – 2024 ”Fortællingerne” og nu ”Ajourførte og nye fortællinger”.









FORTALE


Snart er det længe – længe siden, men ej det glemmes i mit sind, at når et arbejde afsluttes, kan lysten komme til at gå videre frem. Og så skete det fredag d. 17. januar 2022, at Dronning Margrethe fejrede sit 50. regeringsjubilæum og flot var det, selv om det var beskåret som følge af Corona epidemien. At hun nytårsaften 2023 på landsdækkende TV meddelte sin abdikation, det havde kun få ventet.


Allerede i slutningen af marts 1969 var jeg tiltrådt som kommerciel gruppeleder på Danfoss i Nordborg. Ergo var terningerne kastet for den i Himmerland fødte nu 30-årige ret nyuddannede økonom, hvis fædrene familie for mange år siden forlod Traasbøl syd for Aabenraa, men beholdt efternavnet Jessen.


En alsisk tilværelse blev påbegyndt netop her, hvorfra hertug Hans d. Yngre regerede. Det var i Sønderborg, at krigsminister og formand for Bondevennerne Tscherning uden held ville placere helstatens centraladministration i 1852, og dermed gøre Sønderborg til Helstatens hovedstad.


Det var i Elsmark på Als, at Mads Clausen i begyndelsen af 1930’erne etablerede Dansk Kontrol Apparat fabrik, som nu med succes hedder Danfoss og har over 40.000 ansatte verden over.


Det er ikke med sange og salmer, at verden blev skabt, men de inspirerede folket, derfor har jeg udvalgt 4 tekster, hvis indhold og forfattere havde betydning i 1800 og 1900-tallet og begejstrede vor tid:


”Frygt ej for, hvad verden kalder/ sin nødvendighed af stål!/ Anderledes dejlig falder/ ord på Himlens tungemål,/ dens nødvendighed herneden/ det er netop kærligheden.”


(N.F.S. Grundtvig 1853, nordens skjald og biskop).


”O Herre god og frelser from,/ mig være lad din ejendom,/ mig selv ej mer tilhøre!/ Borttag, hvad Adams er og mit,/ og for det nye som er dit,/ giv hjerte, øje, øre.”


(Peter Christian Kierkegaard, 1857 – Der disputer Teufel aus Göttingen, Biskop og Kultusminister).


”Men du der søgte mod fremmed strand,/ de gamle lig, som mod søen stunded,/ hver gang du genser det gamle land,/ skal sande, her blev dit hjerte bundet./ Thi dybe minder og gammel agt/ – og milde kvinder, hvor har de magt!”


(Johs. V. Jensen – 1925 – forfatter og nobelpristager).


”Vi kævles lidt, men synes dog at enes om det meste./ Hvem der er god og klog, det mener vist de fleste:/ Det er vi selv, det ser vi vel med udsigt fra vor sofa/ – og ryggen til Europa!”


(Bertel Haarder – 1995 – folketings- og europaparlaments medlem og minister).


Selv om Peter Christians og Sørens far Michael Pedersen Kierkegaard lod sin yngste søn –Søren – undervise i alt om verden på den måde, at de sammen gik rundt om spisebordet, medens far Michael fortalte om alt fra Gud og Fanden til, hvad der rør sig overalt på jord.


Det viste sig at være en fysisk for indskrænket verden for de to brødre at opholde sig i Københavns centrum, hvorfor Peter Christian først studerede i Berlin og derpå tog en doktorgrad i Göttingen, hvor han blev beæret med titulaturen: ”Der Disputer Teufel aus Göttingen” og sluttede som biskop i Aalborg og Kultusminister, medens lillebror Søren allerede før sin for tidlige død og ikke mindst derefter blev og er en verdensberømt filosofisk og religiøs tænker.


Mig tilpas var spisebordøvelserne heller ikke nok, og det er lykkedes at bese hele 42 lande. Mange af rejserne har Danfoss betalt og fået tilbagebetalt i kraft af ordrer og informationer.


På samme dag blev det meddelt, at tidligere forsvarsminister Claus Hjort Frederiksen var tiltalt for lækage efter en meget streng paragraf, selv om han har påberåbt sig parlamentarisk immunitet i kraft at sit medlemskab af folketinget.


Den nu fængslede efterretningschef for forsvaret er også anklaget og endog fængslet for lækage. Derfor er der noget, der tyder på, at det hele styres af den øverste politiske ledelse i regeringen, og at der er tale om en regulær politisk magtkamp, som i øvrigt burde have været holdt bag lukkede døre. Nu kan det hele ende med et ragnarok.


I den sammenhæng er der noget der tyder på, at den siddende statsminister og hendes departementschef har udprægede evner for at håndtere deres sager på særlig vis og omforme indholdet til egen fordel, når alle andre er stået af. De forhold var tidligere departementschef i Statsministeriet Christian Kettel Thomsen bedre til at håndtere, men han blev forflyttet til posten som vicedirektør i den Europæiske Investeringsbank og nu direktør i Nationalbanken. Det gav plads til Barbara Bertelsen, som departement chef med alt, hvad det førte med sig af arbejdsom iver og pingpong med statsministeren, men ro gav det ikke – tværtimod gav det anledning til overstyring i eget og andre ministerier samt på andre politikområder. Her ville det have været en fordel med en mere rolig arbejdsgang og mindre aggression.


At vi har måttet gennemleve en langtidsvarende krise som følge af coronaepidemien, som på mange ledder har været håndteret vel, men hvor har vi borgere dog være ramt af kedsomhed og ineffektivitet, og da det blev påstået, at minkbesætningerne kunne starte en europæisk pandemi, gik det galt. For nok kan man beordre alle mink aflivet, men hvis man ikke sørger for at have juraen i orden.


Den direkte fængsling af chefen for forsvarets efterretningstjeneste samt anklagen imod tidligere forsvarsminister Claus Hjort Frederiksen, gik sin gang. Begge anklager er nu frafaldet uden, at der indtil nu er fundet en ansvarlig for anklagerne som sådan og de politiske konsekvenser herfor.


Daværende forsvarsminister Trine Bramsen kom også i alvorlige vanskeligheder, fordi en fregat var sendt til Guinea-bugten alene og uden alliancepartnere. Og såvel betændt som umulig er den russiske ide om at genetablere det sovjetiske imperium.


Bortset fra disse forhold klarer Mette Frederiksens regering sig vel. En af årsagerne er, at partiet Venstre har tabt massevis af vælgere og valgte i folketinget. Det må skyldes formandsskifte og dermed politikskifte.


Dette kan henføres til formandsskiftet hos Venstre. Det store spørgsmål er nu om Løkkes parti Moderaterne kan gøre et sådant indhug i vælgerskaren, at han og hans parti kan blive en afgørende faktor i den borgerlige lejr, og om de kan styre sig selv.


Her finder vi det paradoks, at partiet Venstre har svært ved at håndtere store valgsejre, som det også var tilfældet med statsminister Knud Kristensen, der i 1947 vandt en stor valgsejr, og derefter blev fravalgt som partiformand.


Hovedmanden bag kommunalreformen var Venstres indenrigsminister Lars Løkke Rasmussen. Efter at Anders Fogh Rasmussen var blevet Nato’s generalsekretær, blev han statsminister og formand for Venstre, men da Helle Thorning blev statsminister og Bjarne Corydon finansminister, opstod der problemer i Venstres bagland omkring nogle bilag. Løkke klarede sig og stod i spidsen for Venstres valgkamp, som han vandt og blev statsminister i en ren Venstreregering.


At Venstre havde dannet en ren Venstreregering bekom støttepartierne meget dårligt, og de kravlede længere op i træet i den hensigt, at de ville have ministerposter, og det fik de med det resultat, at Socialdemokratiet vandt valget og Mette Frederiksen blev statsminister. Siden har meget været kaos ikke mindst i partiet Moderaterne.


Og minsandten om ikke den rigsretsdømte tidligere Venstreminister og partinæstformand og nu formand for partiet Danmarksdemokraterne Inger Støjberg for det første har fået sit parti officielt godkendt og iht. opinionsmålingerne ligger partiet sådan, at det kan være med til at bestemme, hvem der skal være den næste borgerlige statsminister.


Hvis man har været så heldig at have enkelte lysende medlemmer i familien, som har været i stand til at regenerere sig, giver det plads og råderum for dem, der har kunnet finde inspirationen. Sådan ser jeg det og gennem research af delelementer fra min families historie, er konklusionen blevet, at den familiære ”bloodline” dækker over ens arv og slægt og inkluderer forældre, bedsteforældre, oldeforældre og så langt kilderne og øjet rækker.


Det er langt.









PÅ VEJ MOD KØBENHAVN – KARUP – KØBENHAVN – ÅRHUS


I 1953 fik vi en ny Grundlov, som gav mulighed for den kvindelige arvefølge til Kronen, og som bl.a. fastsatte regler for overdragelse af beføjelser til mellemfolkelige myndigheder, som er oprettet ved gensidig overenskomst med andre stater til fremme af mellemfolkelig retsorden og samarbejde.


Til vedtagelse af et sådan lovforslag kræves et flertal på fem sjettedele af folketingets medlemmer. Hvis dette ikke opnås, men det nødvendige flertal til vedtagelse af almindelige lovforslag opnås, kan det sendes til folkeafstemning Og til bortfald kræves det, at et flertal af de i afstemningen deltagende folketingsvælgere, dog mindst 30 procent af samtlige stemmeberettigede, har stemt imod lovforslaget.


Sikke bøvl – sikke bøvl dengang Folketingets flertal fandt, at folkeafstemninger var at foretrække fremfor det hidtidige tokammersystem.


Det blev også et bøvl at være den første i en generation, der gik i gang med en boglig/erhvervsmæssig uddannelse udenfor landbruget, selv om der havde været ganske mange i alle familieafsnit i tidens løb, der ikke fulgte den slagne landbrugsvej.


Da realskolen var afsluttet var næste station Viborg Katedralskoles matematiske linje. Det fungerede ikke, for målsætningen var ØK, hvor jeg begyndte som lærling i 1957.


Min første oplevelse som ØK-er var, at jeg på dagen, hvor mit lærlingeforhold begyndte, startede med at gå over på Hotel Kong Frederik og bestilte en kop te. Her har Nationalbanken i dag sit domicil. Derpå gik jeg over gaden og ind ad Hovedindgangen, som var forbeholdt gæster og direktionen.


Af uransagelige grunde blev jeg anbragt lige overfor dir. Mogens Paghs sekretær, der havde sin plads ved indgangen til Træafdelingen ud for konsulens kontor og som en del af Baltisk Træ’s kontorareal.


Her begyndte min lærlingetid med at åbne hele afdelingens post og fortælle gæster, hvor de skulle hen. En lørdag formiddag modtog jeg en konsul fra Vejle, som gerne ville have en samtale med kontorchef Berner.


Han havde ikke tid før senere og bad mig følge gæsten ind på et konferenceværelse og underholde gæsten, indtil Berner kom. Da det skete, fortalte gæsten, at han var på besøg hos sin søster på Østerbro, og at han gerne ville have forlænget en veksel på 100 kr. Det blev arrangeret, og nogle dage senere åbnede jeg i post fra ham med en bekræftelse på en forlængelse af vekslen på kr.- 50.-, medens de resterende kr. 50.- var vedlagt som en krydset check.


Det var livet – masser af arbejde og deltagelse i Roklubbens liv på Langelinie. Der startede man som almindelig roer, men da jeg fangede for mange ugler, blev jeg styrmand.


De sportslige aktiviteter i Kompagniet startede med at jeg meldte mig ind i håndboldklubben, der havde sine træningsbaner i en hal tæt på Nyboder. Det gik fin en kort tid, indtil jeg blev smittet af noget aggressivt svamp, som nødvendiggjorde lægebesøg med efterfølgende undersøgelse på en røntgenafdeling.


De kloge folk udstyrede mig med hvide handsker, som jeg skulle bære dag og nat over en periode, og nok så afgørende fik jeg forbud mod at deltage i håndboldklubbens aktiviteter.


Det fik den konsekvens, at jeg orienterede mig mere i retning af handelsskolens aften- og lørdagsformiddag undervisning, samt hvad Venstres Ungdom havde at byde på de øvrige friaftener, og om søndagene besøgte jeg normalt mine fastre i hhv. Charlottenlund og Ballerup. Mit transportmiddel var til og fra arbejde min cykel, og det var godt for fysikken og økonomien.


En dag var der en masse postyr ude ved elevatoren, fordi Prins Axel – bestyrelsesformanden havde fået et hekseskud, hvilket fik rygklapperne til at være åh så hjælpsomme.


Generalkonsulen og kontorchef Herman Jensen kom til at sige noget om, at det var vist første gang, han skulle have hjælp. Han havde ellers normalt krævet alverden af dem, selv under sådanne forhold.


Når der hos Baltisk Træ kom gæster, især fra den Sydafrikanske organisation, blev der gjort meget ud af dem. Da chefen for den store Johannesburgrepræsentation var hjemme på orlov, forventedes det, at han som det første kom og aflagde rapport.


Det glemte han, ligesom hans danske sprog næsten var forsvundet. Han blev dog hjulpet til med et par timers varsel at møde i hovedkvarteret. Det gjorde han, men han var nær blevet regulært fyret for at udvise manglende loyalitet til trods for sine gode resultater.


Ellers gik alt godt i det ca. 70-mands store kontorlandskab med flere meter til loftet, og metertykke vægge. Der blev købt og solgt tømmer, chartret skibe og booket plads på linjeskibene til Den Sydafrikanske Union – Sydafrika og Rhodesia. Ja, og så blev der tid til i den stille vintersæson at maskinskrive og samle en hovedopgave for Frank Nielsen, souschefen i Baltisk Træ. Det viste sig at blive en senere tids inspiration. Men en lærling i ØK’s Træafdeling skulle også snuse til det praktiske arbejde med tømmeret, og en herlig sommermorgen stillede Fru Riise det spørgsmål, om der ikke var et par lærlinge, der kan frigøre sig for kontorarbejdet, for der ligger en stabel ramintræ ude ved Asiatisk kaj, den skal tælles og stables inden lørdag, og forvalteren kan ikke skaffe folk nok.


Den opfordring var vi et par stykker, der sagde ja til, og efter en instruktion af forvalteren gik vi i gang med arbejdet i det herlige sommervejr. Som torsdagen og fredagen gik aftog vi mere og mere tøj, og om lørdagen var vi kun i badebukser og blev godt og grundigt solskoldede.


Cyklen ville derpå gerne hjem for, at jeg kunne få et ordentligt bad, som nok rensede huden for snavs, men huden var allerede ganske rød. Selv om jeg var ganske varm og til dels kogende, cyklede jeg ind på pensionatet for at spise min aftensmad.


Derpå var der almindelig Tivoli-tur med efterfølgende overværelse af Tivoli-revyen, hvor Osvald Helmuth ovenikøbet optrådte med ”Jeg har det – åh – åh –så dejligt. Det havde jeg det også nok med revyen, men ikke med at være alvorligt solbrændt.


Det at sidde og være vidne til, at dir. Pagh orienterede sin sekretær Fru Riise om et fantastisk årsresultat, der blev godkendt af bestyrelsen på tre minutter, var en særlig oplevelse. Det var godt for os, for vi fik 50% af grundlønnen som tantieme udbetalt på en gang.


Et år var jeg bevilget en rundtur med et af kompagniets skibe, men først skulle der tilbringes nogle dage hos mine forældre. Pludselig kom der en opringning fra Kompagniet med den information, at rejsen var annulleret, fordi det gode skib var strandet i Biscayen. Nu fandt min mor og hendes søster ud af at jeg skulle på cykeltur til Thy i stedet.


Det blev en Tour de Thy på cykel i den strideste modstorm, måske en variant af Biscayen-orkanen, men da jeg endelig nåede frem, serverede min moster den herligste bøf og siden kørte onkel Søren mig rundt på Thy og fortalte og fortalte, for det var han god til.


Alt det cyklen og en begyndende nærsynethed medførte, at jeg ugentlig frekventerede Dr. Rygaards praksis, fordi han var Kompagniets læge. Hans første handling var ordination af briller. Den næste var ugentlig med pincet at hive betændte øjenvipper ud, det betød at kløen i øjnene efterhånden forsvandt, men i de hede sommerdage medførte det, at sveden trængte ned igennem næsen og ned i mund som saltholdigt væske.


Desværre viste udviklingen, at Kompagniet langsomt men sikkert gik bagud af dansen. For at redde det stolte firma blev der truffet en beslutning om, at Kompagniets egne folk ikke var gode nok. Nu skulle der folk ude fra ind på ledende poster.


Det gik langt fra godt, fordi Kompagniets egne folk ville redde det, medens de nye ville egen forgyldning. I dag findes der noget, der hedder EAC Invest med en aktiekapital og det er nok ikke alt, for virksomheden er stadig optaget på børsen, og det er så det. Det er mærkeligt, at ikke mindst de seneste bestyrelser ikke er blevet stillet overfor et personligt bestyrelsesansvar.


Kompagniet efterlod ikke sine lærlinge i uvirksomhed. Vi skulle to aftener om ugen på sprogaftenskole, skrivemaskinekursus og lørdagskursus. Det allervigtigste her, var at bestå tyskprøverne, for så var man sikret på karriereholdet og dermed såvel halv grundløn i soldatertiden samt mulighed for senere udstationering.


Jeg havde imidlertid også nogle weekends, som skulle bruges bedst muligt, og det bedst mulige var stort set hver anden uge at besøge mine fætre og kusiner. Det gav fornøjelse og mange cykelture langs Øresund og ude omkring Hareskoven.


En hel anden faktor i det spil var Venstres Ungdom, som jeg frekventerede på skolefri aftener og ved andre lejligheder. Det være sig til repræsentantskabsmøder på Christiansborg og andre steder.


Helt særligt var det at komme til sammenkomster på VU’s kursusejendom i Holte, og for den sags skyld, at blive begunstiget med et foreningsledelseskursus med repræsentanter for de øvrige ungdomspolitiske organisationer på Vartov, og efterfølgende at blive tildelt VU’s æresfrihedssøjle på Venstres gruppeværelse.


Det, der ændrede min opfattelse af Kompagniet og udstationeringsmulighederne efter min returnering til Kompagniet, var de for mange tilfælde, hvor udstationerede blev hjemkaldt på et særligt grundlag, som for eksempel Erland Kops, der måtte høre for at bruge for megen tid på sporten i Bangkok.


Der var også en del tilfælde af sygdom eller private årsager til hjemkaldelsen, og i visse tidfælde havde fx malaria været ødelæggende for arbejdsindsatsen senere.


Hen imod afslutningen på min soldatertid blev jeg indlagt på infirmeriet med en bakteriel sygdom, og det var ikke en genindtrådt medarbejder, der var helt ”fit for fight”, der mødte op i ØK´s Teakafdeling.


At jeg samtidig fik en kollega/nærmeste foresatte, som da han i sin tid selv kom tilbage, straks ville overtage mit arbejde uden at få det, det gjorde samarbejdet vanskeligt. Dertil kom, at jeg havde fundet en kæreste under min soldatertid i Karup.


Allerede omkring juletid var jeg nået til den konklusion, at det alt i alt nok ville være det mest forstandige at gå i gang med en regulær handelshøjskoleuddannelse, hvilket skete i Århus i 1962 med bopæl på Otto Mønsteds Kollegium.


Da Kompagnitiden var til ende, blev ideerne fra den ØK-betalte soldatertid sat i værk på Handelshøjskolen i Århus. Det betød, at mit forhold til Hedelærken hurtigt ebbede ud.


At begynde på handelshøjskolen og at flytte på Otto Mønsteds var i mange henseender luksus og medførte såvel politisk arbejde hos Liberale Studenter som på redaktørjobbet for Handelshøjskolens blad.


Den daglige omgang med de medstuderende medførte ret hurtig, at der opstod kaffepunch, øl og kortspilklubber. På et tidspunkt fandt vi ud af, at vi ville lave en friaftensklub på Restaurant Viking, hvor det blev sagt, at der lavede man en vældig god bøfgryde med pommes frites og øl i passende mængder.


Vi må have befundet os ganske vel, for den aften blev optakten dannelsen af ”Foreningen”, hvis egentlige formål var samvær og fornøjelse.


Følgende var optaget: Hans Albrechtsen – afdød – Geir Åke Halvorsen, født i Mos i Norge, Preben Henriksen, Poul Henning Bondrop, Århus, Søren Bjerre Henriksen, Fredericia, John Bernhardt Sørensen, Hvide Sande og Hans Stengaard Jessen – dengang Århus.


Det blev et gevaldigt gilde nede på restaurant Viking, og som det altid var tilfældet med de norske studerende, var de meget diskussionslystne og festglade, med alt hvad dertil hører. På et møde var der en festdeltager, der gerne ville lære den norske nationalsang. Det fik vi gjort godt og grundigt, så at vi af sang: ”Ja, vi elsker dette landet” enten på stolene eller på bordet, for det hele skulle jo gøres grundigt.


Vi glemmer heller ikke den aften, da præsident Kennedy blev skudt. Det gik ikke godt med kortspillet den aften. Sådan gik det ikke altid, men vi har opretholdt forbindelsen omkring højtider, fester og minder.


Det gav plads til bl.a. at deltage i Nordiske Studentkårs session i Finland, men der fandt en af deltagerne ud af, at jeg skulle skubbes i svømmehallens klorholdige vand. Det smagte slet ikke godt, men jeg druknede da ikke.


Efter afslutningen på Handelshøjskolen i Århus gik turen til Friedrichshafen i Sydtyskland for at være praktikant og lære noget tysk. Det sidste blev der ikke meget af, fordi man talte swäbish på Zahnradfabrikken. Det kneb også med indkvarteringen, men en af damerne på kontoret havde en søn, der studerede ved universitetet i Freiburg. Hun påtog sig indkvarteringen af mig, indtil sønnen kom hjem på ferie.


Weekenden før han kom tilbage, var der udflugt på Bodensee. Den startede godt, men så opstod en voldsom storm, vi kom trods alt i land, selv om ingen af os havde søfartspapirerne i orden. Ud på aftenen fik vi melding fra Schweiz om, at de manglende udflugtsdeltagere var på vej hen til os, og så blev der godt nok fest.









FRA ÅRHUS TIL ALS – DANFOSS


Straks efter hjemkomsten fra Friedrichshafen gik turen til København, hvor jeg gik i gang med HD-studiet i Udenrigshandel på Handelshøjskolen uden job og uden logi, men min faster Bine stillede et værelse til rådighed for mig, indtil jeg fandt et nogenlunde tåleligt logi. Det viste sig vanskeligt ligesom formidlingen af private værelser viste sig at være tvivlsomme.


Til sidst fandt jeg et pensionatsværelse, som var placeret lige overfor Triangellysreguleringen med deraf følgende trafikstøj. Det spolerede min nattesøvn i den første månedstid, hvorpå jeg blev logerende ud til baggården. Hvilken lettelse at kunne sove igen om natten.


Det blev også til et par småjobs hos NKT og Industrirådet, hvorpå jeg søgte og fik en stilling som eksportassistent hos KGL Grønlandske Handel. Det så godt ud i opslaget og under ansættelsessamtalen, men hovedopgaven var i realiteten, at jeg skulle modtage bestillinger fra personalet på rejer, laks, torsk, rødfisk osv. og umiddelbart før personalets afhentning af varerne at putte betalingen ned i min cigarkasse.


Derpå skulle jeg følge dem, der havde bestilt fisk over til kølefaciliteterne for at sikre, at de rent faktisk også fik deres fisk, hvor jeg om torsdagen kunne se, hvorledes havnepersonalet fik udbetalt løn, men først sikrede havnepersonalets koner sig, at de fik noget til huslejen, maden og tøjet derhjemme.


At der var en årsag til konernes fremfærd, kom der dokumentation for, da jeg en torsdag fulgte med ned til kantinen, der var kulsort af tobaksrøg, ligesom luften var fyldt af dunster fra øl og brændevin, fuldemandssnak og sang.


Den oplevelse blev mig til del, da jeg skulle afhente et pænt antal laks, der skulle bruges til en familiefest ude hos faster Anna og Kaj. Desværre havde kogekonen fået den en ide, at laksene nok skulle koges, men derpå skulle de skæres i store stykker, hvorpå de skulle serveres som forret.


Den nød festdeltagerne i en sådan grad, at hovedretten ikke fik hovedrets status. Det sammen gjaldt desserten, og det til trods for, at de fleste var jyske bønder, og værten var en velvoksen murerformand.


Selv om jobbet hos KGH var ordentligt lønnet, og daværende fuldmægtig hos KGH og senere rektor for Handelshøjskolen i København Frode Slipsager, lod mig forstå, at jeg burde blive, fordi det passede så godt til Handelshøjskolen, følte jeg, at det var for slapt. Nok ikke den klogeste ide – eller? Hvad der senere viste sig?


Jeg søgte og fik et job som eksportmedarbejder hos Adams Transport i Århus: Hermed var mange interessante og spændende år i København til ende, og jeg returnerede til Århus.


Af uransagelige grunde havde min faster Jenny en veninde, som skulle flytte fra sin 1-værelses lejlighed på Eduard Suensonsgade på Trøjborg, den overtog jeg så, medens Emma flyttede lidt længere hen ad hovedgaden til en større lejlighed. Lejligheden var umøbleret, men det ordnede sig efterhånden.


En af mine første opgaver hos Adams var at deltage i den årlige Møbelmesse. Her traf jeg Henning Årup fra Aalestrup. Han havde etableret sig i Canada, og var på det tidspunkt den største møbelimportør af danske møbler i Canada sammen med en broder.


Prokuristen hos Adams var fyr og flamme, og der blev arrangeret et positivt møde i Aalestrup, som senere mundede ud i, at Årup blev hos Samson, fordi han havde en god og tilfredsstillende aftale med dem. Godt det samme, for Adams havde slet ikke kapaciteten til at håndtere Hennings store mængder af møbler.


Som sommeren gik opstod der problemer med en halvvejs sideordnet med en regulær praktisk baggrund. En dag sad vi og snakkede lidt om mit sparsomme møblement, og han tilbød mig en gyngestol med betræk til en ikke for dyr pris. Desværre viste det sig at puderne var rædselsfulde; det kunne vi slet ikke forliges om.


Da han havde overtalt prokuristen om at jeg skulle frekventere Købmandsskolens aftenkurser i udenrigshandel, som tilfældigvis på de samme aftener, som jeg skulle op på Handelshøjskolen, så var fælden lagt, og jeg blev afsat, men fortsatte på Handelshøjskolen.


Nok kom jeg til at gå et par måneder uden løn, hvilket næsten medførte, at kassen var ved at løbe tør. Heldigvis kom der en annonce fra Arbejdsanvisningen, som søgte en kontorassistent. Den søgte jeg, på den måde, at jeg cyklede ned i Jægergårdsgade og meldte mig som ansøgende til den stilling, der var slået op.


Ham jeg først snakkede med, sagde at hvis jeg skulle have en chance, så skulle jeg fysisk opsøge den adresse, han gav mig og komme tilbage med resultatet.


Det viste sig, at den opslåede stilling var hos en entreprenør, der manglede en kontorassistent til sin grusgrav, men mig ville han ikke have. Derpå cyklede jeg som aftalt tilbage til Jægergårdsgade og fortalte ham, der havde fået mig sendt derud, at jeg rent faktisk havde søgt stilling som assistent på Kontoret. Det kunne og ville han ikke benægte, men dette var en prøve.


Da vi var færdige, bad han mig følge ham ind til Arbejdsanvisningschefen, der blandt andet fortalte, at han havde en fortid indenfor det kontorfaglige og arbejdsanvisningssystemet i Thy, og på hans flotte skrivebord lå en tyk bog om arbejdets psykologi.


Vi fik en god snak, og på hans spørgsmål om, hvorfor jeg havde søgt netop denne stilling, replicerede jeg at arbejdet forekom interessant, og at jeg havde behov for at tjene nogle penge for at kunne fuldføre mit studium på Handelshøjskolen.


Til det replicerede han, at det var hans politik som leder af kontoret til enhver tid at have en studerede ansat, og at den seneste var blevet hans svigersøn, der nu havde et job på Lego. Derpå spurgte han om, hvornår jeg kunne begynde? Hertil svarede jeg, når du ønsker det. OK, sagde han, men her på kontoret er vi medlemmer af HK. Det siger vi så, var mit svar.


Jeg bildte mig ind, at det at arbejde på et offentligt kontor var mærkeligt. Det mærkelige er, at såvel ØK som de andre virksomheder havde deres regler og normer. Det havde Arbejdsformidlingen også, og de var ikke ringere.


Funktionerne blev efterhånden indlært og organisationen var rummelig, hvilket bl.a. ses af det forhold, at der blandt medarbejderne kunne tælles et socialdemokratisk folketingsmedlem Marichen (så vidt jeg husker Nielsen), samt Henning Tjørnehøj, der ligesom jeg var fra Liberalt Centrum samt skoleinspektør og erhvervsvejleder Thorkild Simonsen – senere mangeårig borgmester i Århus og minister i Poul Nyrups regering. Ham traf jeg aldrig på kontoret, men jeg måtte ret ofte bringe erhvervsvejledermateriale hen til hans arbejdsplads på skolen, hvor han var skoleinspektør.


På 1. maj om formiddagen gik jeg rundt på kontoret og spurgte mig lidt for om 1. maj mødet i Friheden. Ingen svarede, så cyklede jeg selv derhen, selv om jeg egentlig burde have læst udenrigsøkonomisk stof hjemme i lejligheden, fordi eftermiddagen var fri.


Det blev en oplevelse, for Svend Auken og hans forlovede Betina Heltberg havde etableret sig på en ganske synlig udsigtspost, hvorfra han, der var ny opstillet folketingskandidat i den stensikre Øst kreds, kunne overskue og lade sig skue af sine kommende vælgere. Det var socialdemokratisk valgpraktik i renkultur.


Den første taler var Dansk Metals chefredaktør, han kunne sit stof og fik fint applaus. Derpå skete der noget. Oppe fra den overdækkede scene indtog en mand pludselig talerstolen i et tigerspring og straks havde han forsamlingen i sin hule hånd. Det var den kortvarige udenrigsminister Hans Tabor i egen person, der udførte det kunststykke, som var langt ud over normalen.


Om aftenen var vi en flok fra de forskellige politiske ungdomsorganisationer, der mødte op til Frit Forums aftenfest i Stakladen. Vi måtte indrømme, at feste kunne de socialdemokrater også.


Næste formiddag kunne jeg ikke dy mig for at spørge denne og hin på kontoret, hvad de mente om 1.-majfesten. De havde bare ikke været der; kolonihaven og svigermor og alt muligt andet havde trukket på den ekstra frieftermiddag. Alligevel var det mit indtryk, at i hvert fald nogle af dem var flove.


Påsken forinden var der fest i Viborg, og dagen derfor fandt jeg vej til Århus, for at orientere mig i bylivet. Inde på en restaurant, der nu har skiftet navn, traf jeg to kvinder, der var ude i samme ærinde.


En måneds tid senere standsede de mig med Saab-en i min gang på fortovet og ville vide, hvor jeg skulle hen. Svaret var i biografen, så giver jeg aftente i min lejlighed, sagde chaufføren, der gelejdede mig ind på bagsædet, og viste os op i hendes smukke lejlighed.


Som det sig hør og bør takkede jeg for teen, og aftalte en aftentur til Marselisborg strand den kommende lørdag aften med værtinden. Den aften var det blevet så mørkt, at vi for vild, men fandt alligevel tilbage til Saab-en, hvorpå jeg foreslog, at vi skulle se min ret ydmyge etværelses lejlighed på Eduard Suensonsgade på Trøjborg. Det gjorde hun så gerne, at hun overnattede.


Det udviklede sig, og da jeg normalt skulle til undervisning på Handelshøjskolen om aftenen, mente hun, at jeg derfra kunne komme forbi til aften og overnatte der. I hvert fald havde hun købt barberskum og barbergrej til samme formål, og så var der ikke særligt langt til kontoret.


Det hele fungerede godt, selv om Liberalt Centrum måtte nedlægges, hvorpå de 4 folketingsmedlemmer, måtte finde sig en anden beskæftigelse eller vende tilbage til den de havde haft, indtil de blev folketingsmedlemmer.


Dog havde Niels Westerby lavet nogle aftaler med Jens Otto Krag, som blandt andet medførte, at han tilbragte resten af sit aktive liv i Bruxelles og til sidst som EF-ambassadør i Tel-Aviv og gav plads for mange andre i forskellige partier og sammenhænge. Det gjaldt i hvert fald Bjørn Westh som socialdemokratisk folketingspolitiker igennem mange år og landbrugsminister samt Kirsten Ebbensgaard, Amtsborgmester for de konservative i Nordsjælland i mange år.


En dag kaldte Henning Tjørnehøj mig ind på sit kontor og fortalte mig, at hvis jeg sendte en ansøgning til Arbejdsanvisningen i Thisted, så ville jeg få den. De manglede en souschef og måske mere senere.


Det ville i hvert fald glæde Hr. Thomsen Arbejdsanvisningschefen i Århus. Han havde baseret sin karriere på HK fagligt arbejde og ledelsesarbejde hos Arbejdsanvisningen i Thisted. Af familiære grunde måtte jeg takke nej.


I mellemtiden var jeg blevet færdig på Handelshøjskolen med en cand. merc. grad i Udenrigshandel og efter den efterfølgende fest hentede Hedevig mig næste morgen oppe i lejligheden.


Den var i nattens anledning befolket af de medlemmer af Foreningen, der kunne komme. De overnattede, hvor der var plads på gulvet og morgenmaden bestod af røget helt og hvad dertil hører.


Nu drønede Hedevig og jeg mod Amsterdam. I mellemtiden satte vi Marianne Lyneborg af lidt nord for grænsen. Langt om længe nåede vi frem til et hotel, hvor vi kunne overnatte, og hvor byens folk holdt deres ugentlige informationsøl- og snapsgilde.


Næste dag gjorde vi holdt på en rasteplads et stykke udenfor Amsterdam, der forglemte jeg min gamle og slidte duvetinejakke på en gren. Der er næppe nogen, der senere fik så stor glæde af den som jeg, for den hang næsten på mig hver dag.


For os var Amsterdam bare en by på niveau med Århus, dog var Rijksmuseum Amsterdam som undtagelsen samt den sparsomme renlighed på fortovene.


Turen gik derpå hjemad over Oldenburg til Bremen, hvor


Hans Albrechtsen var i gang med at udvide sin horisont indenfor herreekviperingen til brug for hans snarlige overtagelse af det Albrechtsenske firma i Viborg.


Det delagtiggjorde han os i, ligesom han sørgede for nogle fornøjelser om aftenen. Næste morgen blev jeg snydt i en musikforretning, idet jeg købte en grammofonplade med noget, jeg troede var Jimmy Dorsy. Det var ”Im Still von Jimmy Dorsy”. Alligevel blev den benyttet ved mangen et aftenselskab hos os.


Tidligere havde der været et par annoncer i Jyllands-Posten om en stilling som gruppeleder i Danfoss relæafdeling. Dem havde jeg aldrig reflekteret på. Senere blev den samme annonce indrykket i et økonomisk tidsskrift.


Den grundede jeg på, og da Hedevig og jeg en søndag eftermiddag sad ved eftermiddagskaffen ude hos Anni og Aage Korsgaard, hvor hun havde været i huset og kom som en kær af huset, også fordi manden i huset Dir. Civilingeniør Aage Korsgaard var beslægtede, kom sagen på bordet.


Jeg udtrykte mine betænkeligheder ved at skulle arbejde i et så ingeniørtungt miljø, hertil svarede ”Nis” – hans hjemmenavn, at han kendte de der ingeniører fra hele sit arbejdsliv, få af dem er begunstigede og driver verden frem.


Resten har en horisont som en regnestok. Husk så endelig på at langt de fleste hellere end gerne øser af deres viden, men måske er lidt for tilbageholdende til selv at bringe den videre. Gør du bare det; det gjorde jeg.


Efter at ansøgningen var afsendt gik der kort tid før jeg blev indkaldt til et møde i Danfoss hovedsæde i Nordborg. Dagen før det ønskede mødetidspunkt steg jeg om bord på toget til Sønderborg.


Efter overnatning i Sønderborg gik turen med bus mod Nordborg, men snevejret ødelagde udsigten med det resultat, at rutebilen først stoppede på rutebilstationen i Nordborg, hvorfra den returnerede til Danfoss, og ansøgeren kom på den måde frem til det fastlagde mødetidspunkt.


Derpå fulgte en daglang introduktion til virksomheden med fabriksrundgang og møde med de kommende chefer. De viste sig at være dygtige, men den ene var svagelig og døde for tidligt. Den anden kunne få alting til at glide.


At flytte til Als i Sønderjylland var en opgave. I første omgang var opgaven, at finde et sted at bo. Det lykkes ved gode menneskers hjælp. Men der var også et job, der skulle påbegyndes, og det viste sig, at der skulle foregå en omorganisering.


Dertil kom, at Hedevig og jeg blev gift på Rådhuset i Ebeltoft og flyttede ud på Als i et Danfoss hus, der havde den skavank, at den udendørs varmeisolering var så dårlig, at der groede krokus og erantis ude på græsplænen ovenover varmeledningen, alt medens resten af græsplænen var dækket af en halv til en meter sne.


At komme i gang på jobbet, gik lettere end forventet, fordi ham der skulle afgive sit job, var meget lidt tilfreds – ikke med at han skulle have et andet job, men fordi han ikke kunne enes med ham, hvis job han skulle have, selv om sidstnævnte skulle til det fjerne østen. Det betød, at han satte mig særdeles godt ind i sagerne.


Det at gå ind af døren med et ansættelsesbrev, betød at jeg nu skulle omgås mine medarbejdere til hverdag. Det samme var tilfældet med at lære at forstå de mange forkortelser for områder, produkter og funktioner samt alene den udfordring, som det var at finde rundt i en sammenbygget hhv. 6 etagers og 10 etagers bygning.


Årsagen var at den paternosterelevator, som firmaets grundlægger havde fået ideen til at inkorporere i sit imponerede hovedsæde, gjorde det muligt hurtigt at komme fra kælder til øverste etage og ned igen med stop ved hver etage.


Forud for min ansættelse var relæforretningen blevet grundigt gennemanalyseret, og man fandt ud af at produkterne efter den seneste modernisering var vel oppe til markedsstandarden. Det samme gjaldt økonomien.


Først blev produktionen flyttet til Gråsten, hvor en konkursramt tekstilfabrik blev købt ikke mindst, fordi de mange kvindelige medarbejdere, der blev overflødige, forholdsvis let kunne omskoles til at klare relæproduktionen.


Værkførerne og de til produktionen knyttede teknikere flyttede med, medens jeg selv og eksportmarketing afdelingen forblev i Nordborg, fordi vi efterhånden fik ekstra produkter tilført samtidig med, også at skulle deltage i introduktionen af nye produkter, og vi blev benævnt Salg-Industri. Sidenhen er relæproduktionen flyttet til Polen


Alt det må ses i lyset af det forhold, at virksomheden ganske få år i forvejen ramtes af dårlige konjunkturer og en regulær kamp på liv og død på kompressormarkedet, fordi der var produktionsoverkapacitet; heldigvis blev det en anden, der måtte trække sig fra det marked.


Desværre døde firmaets grundlægger, og Andreas Jepsen, der var startet som kontorlærling, trådte til som administrerede direktør og enkefru Bitten Clausen blev bestyrelsesformand, idet virksomheden var blevet et aktieselskab.


Virksomheden overlevede det hele, der blev skaffet ekstra ny kapital og man fik mod på nye aktiviteter og opnormering af bestående.


Som et af de tidlige skridt blev hydraulikforretningen udskilt som en Division sammen med Brænderforretningen med fælles divisionsdirektør.


Det samme var på vej, hvad angår Varmeforretningen, hvor jeg i en kort periode var fungerende kommerciel leder sideløbende med mit normale job, idet ham jeg substituerede havde fået et hjertetilfælde, og hans efterfølger skulle have introduktion, fordi der var ganske langt fra Airbase Thule til Danfoss Varme i Nordborg.


Det varede ikke længe, og så kom Christian Hansen tilbage og sørgede for den videre introduktion, selv om han slet ikke havde lyst til den funktion, han var tiltænkt. Den blev heller ikke til noget, hvorpå han kom til at overvåge nogle store datterselskabers økonomi. Det var dog ikke det mest lystelige, at blive en fjerdemand på et 3-personers kontor – dog kun for nogle måneder.


Efterhånden blev Varme til en regulær Division med egen direktør. Ikke nok med det, Varmeforretningen blev i mange år Danfoss allerbedste forretningsområde ikke mindst som følge af oliekriserne etc.


Grundsøjlen – Køle – forblev intakt, selv om de vist ikke sjældent følte sig, som dem der altid havde været der, og de nye fik al det solskin, som de følte, at de skulle have haft større del, og som de siden fik igen.


Hver dag var der noget nyt, men nysgerrigheden var stadig intakt, hvilket medførte, at jeg gav mig til at undersøge skufferne i mit skrivebord. Det blev interessante ting, der gemte sig der.


Det indeholdt noget så interessant som en voldgiftsaftale mellem Danfoss og Siemens i Tyskland med baggrund i en tvist om nogle patentrettigheder i forbindelse med, at Danfoss havde introduceret en ny relæserie. Aftalen var, at Danfoss kunne markedsføre relæprodukter i alle andre lande end i Tyskland.


Efter nogle års forløb var der blevet ansat en ny salgschef i det tyske datterselskab. Han ville udvide sin salg til at omfatter relæprogrammet, fordi der i Tyskland, var så stort et marked for disse produkter. Han blev bakket op fra nogen i Nordborg, og der indløb da også en ordre på 100.000 relæprodukter, som skulle leveres på godsbanegården i Flensborg med henblik på reeksport.


Det viste sig mærkeligt nok, at den reeksport foregik til Randers, og dermed tabte den danske salgsorganisation sin største kunde indenfor relæområdet, men kun for et år, og det blev meget småt, hvad den tyske salgsorganisation kunne finde af kunder på det område, men de havde meget andet at tage sig til.


Det næste der kom frem til dagens lys, var en hel masse om Dr. Woolenwebers efterladenskaber med afsæt i hans arbejde med ensrettere til elektriske tog i Berlin i 1940-erne. Han havde taget sit idégrundlag og tiloversblevne materiale med til Sønderborg, hvor han etablerede en virksomhed, som ikke var levedygtig. Imidlertid overtog Danfoss såvel manden, hans idégrundlag samt det tiloversblevne fra ensretterforretningen.


En flok dygtige ingeniører arbejdede videre på sagen og fik efterhånden stablet et grundlag på benene for de kommende Frekvensomformeraktiviteter, der senere ligesom relæforretningen blev baseret i Gråsten.


Det at flytte til Als medførte også ændringer i de familiære prioriteter, fordi Sønderjylland atter blev et aktivt element indenfor vor familie forstået på den måde, at der blev tale om et firkantet system – Himmerland – Thy – Vestjylland og Sønderjylland.


At efternavnet i vore dage bliver stavet som Jessen, skyldes en glidende navneændring fra Jefsen i de gamle anepapirer til Jessen i vore dage, og Jefsen stammer fra Tråsbøl syd for Aabenraa, hvorfra Kirchspielvogt og Kgl. Bohlsmand Jacob Jefsen udvandrede i sidste del af 1790’erne til Ulbjerg i Himmerland.


På den måde fungerede det første år med indlæring og introduktion, hvorpå jeg en vinterdag fik overrakt en SAS-indvielsesbillet til Bergen, hvor Danfoss Norge havde et filialkontor, som sjældent fik besøg, men gerne modtog et sådant.


De var overmåde gæstfrie, og vejret var vintersmukt med frost, og de tre gange, jeg har besøgt Bergen, har jeg aldrig måttet benytte regntøj eller paraply. De to sidste gange var som besøgende hos familien Aanestad – læge og sygeplejerske, som vi havde truffet i Sønderborg og hvis ene barn, vi har stået fadder til. De er desværre begge døde nu. Hvor var det fantastisk, at Lasse som næsten terminal patient aflagde os et afskedsbesøg knap en måned før han døde.

